เคาะสั้น..ขายเร็ว..เน้นรอบ
*เหมือนที่ “โมนิก้า” เกริ่นนำไว้ในช่วง 1 สัปดาห์ที่ผ่านมา ว่าการแกว่งตัวของดัชนีบริเวณ 1,350 จุดจะทวีความผันผวนมากขึ้นอย่างมีนัยสำคัญ เพราะปัจจัยพื้นฐานที่จะเข้ามาสอดรับวิ่งขึ้นมาไม่ทัน ส่งผลให้การชิงจังหวะขายหุ้นกลายเป็นภารกิจเร่งด่วนที่กองทุนต้องรีบดำเนินการ เดี๊ยนถึงมองภาพต่าง ๆ ที่เกิดขึ้นในเวลานี้ ยังไม่ใช่จุดเปลี่ยนสำคัญสำหรับการเทหมดหน้าตักเพื่อวัดใจไงล่ะคะ
1 มิ.ย. 2563

เจาะกระดาน : โมนิก้าและทีมงาน
*เหมือนที่ “โมนิก้า” เกริ่นนำไว้ในช่วง 1 สัปดาห์ที่ผ่านมา ว่าการแกว่งตัวของดัชนีบริเวณ 1,350 จุดจะทวีความผันผวนมากขึ้นอย่างมีนัยสำคัญ เพราะปัจจัยพื้นฐานที่จะเข้ามาสอดรับวิ่งขึ้นมาไม่ทัน ส่งผลให้การชิงจังหวะขายหุ้นกลายเป็นภารกิจเร่งด่วนที่กองทุนต้องรีบดำเนินการ เดี๊ยนถึงมองภาพต่าง ๆ ที่เกิดขึ้นในเวลานี้ ยังไม่ใช่จุดเปลี่ยนสำคัญสำหรับการเทหมดหน้าตักเพื่อวัดใจไงล่ะคะ
*ประเด็นนี้ทำให้อาการเด้งแรงตั้งแต่เปิดตลาดหุ้น ก่อนจะย้อยตัวลงมาปิดที่ระดับ 1,352.37 จุด บวกไป 9.52 จุด ด้วยมูลค่าการซื้อขาย 6.51 หมื่นล้านบาท น่าจะเป็นเหตุการณ์ปกติที่นักเล่นพบเห็นได้เป็นประจำในช่วงนี้ จึงไม่มีความจำเป็นต้องทำตัววี้ดว้ายกระตู้วู้เกินกว่าเหตุ “โมนิก้า” ถึงอยากให้แฟนคลับมองเหตุการณ์เหล่านี้เป็นเพียงการประวิงเวลาเพื่อรอข่าวดีเข้ามาหนุนอย่างเต็มตัวนะจะบอกให้
*โชคร้ายที่ข่าวดีดังกล่าวเป็นเพียงเรื่องมโนไปวัน ๆ เพราะจนป่านนี้ยังไม่สามารถจับต้องอะไรได้เลยสักอย่าง บวกกับสภาพเศรษฐกิจเดือนนี้ควรมีอะไรที่เป็นรูปธรรมมากขึ้นกว่าเดิม “โมนิก้า” ถึงอยากให้มิตรสหายลองใช้จินตนาการดูหน่อยว่าเดือน มิ.ย. ตลาดหุ้นจะถูกขับเคลื่อนด้วยประเด็นอะไรบ้าง ? เพราะจะเป็นตัวชี้วัดดัชนีควรยืนเหนือระดับ 1,350 จุดต่อไปไหมตัวเอง!
*คล้ายกับในรายของร้านสะดวกซื้อ CPALL พยายามไต่ระดับขึ้นอย่างช้า ๆ แต่ในระหว่างทางกลับมีการรินขายหุ้นออกมาตลอดเวลา จนสุดท้ายวานนี้ยืนปิดที่ 70.75 บาท บวกไป 0.25 บาท หรือขึ้นไป 0.35% ด้วยมูลค่าการซื้อขาย 2.45 พันล้านบาท “โมนิก้า” มองเป็นเรื่องผลงานไม่เปรี้ยงเหมือนที่แมงลือโม้ไว้เยอะ ราคาหุ้นถึงแกว่งตัวไปมาในกรอบ 69-72 บาทเป็นเวลาร่วมเดือนเจ้าค่ะ
*ตรงข้ามกับในรายของหุ้นฮอตฮิต SUPER อย่างสิ้นเชิง เพราะทุกกระแสเม้าท์มอยถึงหุ้นตัวนี้เยอะเหลือเกิน ผสานกับมีการเคาะขวากันแบบรัว ๆ ตลอดทั้งวัน วานนี้ถึงเห็นราคาหุ้นขึ้นมายืนปิดที่ 0.90 บาท บวกไป 0.09 บาท หรือขึ้นไป 11.11% ด้วยมูลค่าการซื้อขาย 2.29 พันล้านบาทอย่างร้อนแรง แถมมีการเอาโปรเจกต์ต่าง ๆ มาใส่สมการเพื่อหาราคาเป้าหมาย น้องโมคงเม้าท์ได้แค่ว่า เที่ยวนี้มันแน่ ๆ พะยะค่ะ
*อีกรายที่ “สุดจัด ปลัดบอก” คงชี้เป้าไปยังหุ้นยางมะตอย TASCO หลังราคาหุ้นวิ่งขึ้นแบบมาราธอน จนล่าสุดยืนปิดที่ 23.80 บาท บวกไป 1.80 บาท หรือขึ้นไป 8.20% ด้วยมูลค่าการซื้อขาย 1.18 พันล้านบาท พร้อมกับทำ Double Top อย่างเป็นทางการนั้น ตามตำราเขาเรียกสถานการณ์แบบนี้ว่า ถึงเวลาต้องเลือกข้าง (อย่าดราม่าการเมือง) อย่างเป็นทางการระหว่าง “ขึ้น” หรือ “ลง”..อิอิอิ
*เม้าท์ถึงหุ้นใหญ่มาบ่อยแล้ว “โมนิก้า” ขอหันไปดูหุ้นขนาดกลางอย่าง JMART กันบ้างดีกว่า เพราะเป็นที่ทราบกันดีว่าข่าวดีเพียบ! ไล่เรียงตั้งแต่บริษัทลูกทำผลงานแบบท็อปฟอร์มทุกตัว ผสานกับการได้พันธมิตรใหม่เข้ามาต่อยอดธุรกิจ (แถมได้เงินเข้าบริษัทเพิ่ม) บรรดาผู้รู้ถึงมองผลงานไตรมาส 2 น่าจะประทับใจจอร์จสุด ๆ วานนี้ถึงพากันไล่ราคาแบบสุดติ่งกระดิ่งแมว จนหุ้นขึ้นมาปิดที่ 9.15 บาท บวกไป 0.50 บาท หรือขึ้นไป 5.80% ด้วยมูลค่าการซื้อขาย 356 ล้านบาท น่าสนใจขนาดใหน..ลองไปนั่งนับนิ้วดูนะจ๊ะ
*เช่นเดียวกับในรายของหุ้น ALL มีแฟนคลับขาประจำพากัน เคาะซ้าย..เคาะขวา กันตลอดเวลา จนไซเคิลของหุ้นออกไปในโทน sideway up อ่อน ๆ “โมนิก้า” ย่อมมีความสนใจมากเป็นพิเศษ แถมเมื่อมองดูสตอรี่เกี่ยวกับการปั๊มกำไรที่ถูกปล่อยออกมาตลอดเวลา เดี๊ยนถึงมองราคาปิดที่ 3.34 บาท บวกไป 0.12 บาท หรือขึ้นไป 3.70% ด้วยมูลค่าการซื้อขาย 337 ล้านบาท น่าจะเป็นการกรุยทางเพื่อวิ่งทะลุแนวต้าน 3.52 บาทกระมัง!
*ส่วนหุ้นนอกสายตาที่ “โมนิก้า” อยากให้แฟนคลับหันมองนิดหนึ่ง คงเป็นในรายของ AIE หลังผลงานไตรมาส 1 ออกมาสวยสดงดงาม ผสานกับเสียงเม้าท์มอยถึงผลงานไตรมาส 2 ยังอยู่ในลู่ทางสดใส หรือแม้กระทั่งการนำเครื่องมือการเงินมาทำให้บริษัทตัวเบาขึ้น ก็เป็นเรื่องที่ส่งผลโดยตรงกับแวลูของหุ้นในกระดาน เดี๊ยนถึงมองราคาปิดที่ 0.38 บาท บวกไป 0.02 บาท หรือขึ้นไป 5.55% ด้วยมูลค่าการซื้อขายที่บางเฉียบ น่าจะเข้ากับสไตล์คนที่ชอบหุ้นต่ำบาทที่พร้อมกับสตอรี่เทิร์นอะราวด์ก็เท่านั้นเอง..คุณนายขา!